**Spre mine**

*Gabrielaa*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Știam căi asfaltate spre adânc,

dar le-am uitat

în zările timpului fără umbre

și ger.

Tac...

Cafeaua s-a răcit de gânduri rătăcite-n căutarea unui râs fără mască

și gol de veșmântul infirmității.

Îmi caut chipul,

mi-l amintesc,

dar oglinzile îmi arată doar oameni pe care nu-i cunosc,

cu fețe de porțelan și zâmbete prinse în lanț.

Fug.

Spre mine.

să mă ascult.

să-mi vorbesc.

să mă cred

să îmi amintesc înțelesul,

să uit masca

fără să mă întorc

la eul ghipsuit într-un mental vintage .

Dar acele ceasului nu au învățat odihna,

nefiind surori cu oamenii.